作者:羊士諤
標題:郡齋讀經
內容:壯齡非濟物，柔翰誤為儒。及此齋心暇，翛然與道俱。散材誠獨善，正覺豈無徒。半偈蓮生水，幽香桂滿爐。息陰慚蔽芾，講義得醍醐。跡似桃源客，身攖竹使符。華夷參吏事，巴漢混州圖。偃草懷君子，移風念嗇夫。翳桑俄有績，宿麥複盈租。圓寂期超詣，凋殘幸已蘇。解空囊不智，滅景谷何愚。幾日遵歸轍，東菑殆欲蕪。